Cristian Diaconescu, despre Putin: "Sigur că va folosi această temă" Atacul de la Moscova și teoriile conspirației, demontate
Încă din primele momente ale atacului de la centrul comercial din Moscova, pe rețelele sociale s-au răspândit nenumărate speculații referitoare la cei care ar putea fi în spatele atentatului.
Mulți dintre ruși dau vina pe Occident, în timp ce lideri din vest susțin că totul ar fi fost pus la cale chiar de serviciile rusești.
Profesorul Armand Goșu, specialist în spaţiul ex-sovietic, spune însă că Putin nu ar fi avut nimic de obținut în urma acestei tragedii, pentru că și-a câștigat legitimitatea la alegerile din weekendul trecut.
Pe de altă parte, fostul ministrul de externe Cristian Diaconescu este de părere că Putin va folosi într-un fel sau altul acest atac terorist, pentru a-și întări poziția acasă și pe plan internațional.
Istoricul și analistul politic Armand Goșu spune că, în publicațiile occidentale cu surse credibile în rândul serviciilor, este exclusă orice implicare a Ucrainei, dar și a Statului Islamic în atentatul de la Moscova. Cel mai probabil, atacatorii ar face parte din gruparea ISIS-Korasan, cu baze în Caucaz și afiliată la organizația-mamă mai mult cu numele. Cât despre ceea ce ar fi obținut Vladimir Putin în urma atacului...
Armand Goșu, analist politic: "Apar variante care mai de care mai conspiraționiste, că îi trebuia lui (Putin) un pretext care să declanșeze mobilizarea generală. Aiurea! Nu-i trebuia nimic. Și nici nu are de ce să declanșeze mobilizare generală pentru că el își acoperă necesarul de trupe prin voluntari pe care îi plătește foarte bine. Sau are nevoie de trupe ca să... de acest pretext ca să ce să facă? Să se mărească amplitudinea războiului? Mai amplu decât e războiul acum în Ucraina nu poate să-l facă."
Vina cea mai mare ar fi însă a serviciilor secrete de la Moscova, care nu au mirosit nimic.
Armand Goșu, analist politic: "Eu-s mai degrabă înclinat să cred că nu este absolut nimic premeditat în cazul ăsta și că n-avea Putin de ce să-și acopere anumite decizii politice. (...) Este mai degrabă rezultatul acestei deprofesionalizări a serviciilor secrete. Câtă vreme serviciile, FSB-ul aleargă după oameni care dau like-uri și postează pe rețelele sociale, nu informații despre război, despre Bucha, despre politicieni corupți și aleargă după gay și lesbiene prin baruri, că acum e legislație, îi bagă 10 ani la zdup, normal că nu mai au timp de teroriști."
Dincolo de cei care au avut de suferit în mod direct în urma atentatului, atacul va lăsa urme adânci în memoria moscoviților.
Armand Goșu, analist politic: "I-a speriat rău de tot, or să stea mai mult acasă. E șocul foarte mare, vorbim de mii de oameni care au fost alergați, au alergat pe scări acolo, sunt speriați, sunt îngroziți, toată populația Moscovei, într-un fel sau altul, o să vadă imagini cu oameni împușcați în holul de la intrare. Sigur vor fi speriați, și sigur vor prefera să rămână acasă și să evite locurile publice. Dar asta s-a întâmplat și la Madrid, Paris, Londra, nu ține de specificul rusesc."
Pe de altă parte, Vladimir Putin se va folosi, într-un fel sau altul, de această tragedie - crede și fostul ministru de externe Cristian Diaconescu.
Cristian Diaconescu: "Sigur că va folosi această temă, indiferent de premisele care au generat acest act terorist, pe care probabil nu le vom cunoaște niciodată până la capăt, în ceea ce privește confruntarea nu numai cu Ucraina, ci și confruntarea cu Occidentul. În general, mandatele sale au fost pregătite printr-un moment oarecum asemănător și, după aceea, printr-un angajament în fața opiniei publice în ceea ce privește combaterea terorismului."
Rămâne de văzut ce va face Putin. Cert e că a convocat pentru astăzi o ședință de urgență a Consiliului de Securitate al Rusiei. Toate privirile vor fi îndreptate spre conducerea FSB, serviciul de informații care ar fi trebuit să depisteze din timp atacul de la centrul comercial din Moscova.
Sursa: Pro TV
Dată publicare:
23-03-2024 07:28